Folketing
2010-05-20

I forhold til spørgsmålet om gruppeindhusning vil det være interessant at se, hvilke resultater Justitsministeriet får ud af de oplysninger, som de p.t. er ved at indsamle fra forskellige fagfolk på området. Når vi har de oplysninger i hænde, vil det være nemmere at vurdere, om der er brug for nye krav på området. På miljøområdet foreslås det at kigge på etablering af gyllerender på minkfarme og mærkning af mink med chips, så man kan skelne bortløbne mink fra vilde mink. Med hensyn til gyllerender opfordrede miljøministeren sidste år kommunerne til at sætte fokus på problemet, og mærkning af mink ville være en unødvendig omkostningsfuld proces, der – foreløbigt beregnet – ville koste minkavlerne omkring 1 mia. kr. Dyrene ville blive unødvendigt stressede, og i sidste ende ville det ikke gøre nogen forskel for de bortløbne mink, der alligevel ikke må sættes tilbage i staldene.